b"\n_START_ARTICLE_\nHMS Harvester (H19)\n_START_SECTION_\nPalvelus\n_START_PARAGRAPH_\nHMS Harvester m\xc3\xa4\xc3\xa4r\xc3\xa4ttiin palvelukseen otettaessa 9. H\xc3\xa4vitt\xc3\xa4j\xc3\xa4laivueeseen. Alus siirrettiin 23. toukokuuta laivaston hyv\xc3\xa4ksytt\xc3\xa4v\xc3\xa4ksi ja se siirtyi jo seuraavana p\xc3\xa4iv\xc3\xa4n\xc3\xa4 koulutettavaksi Portlandiin, mist\xc3\xa4 se siirtyi 28. toukokuuta edelleen Doveriin._NEWLINE_HMS Harvester m\xc3\xa4\xc3\xa4r\xc3\xa4ttiin Doveriin saavuttuaan evakuoimaan joukkoja mantereelta operaatio Dynamossa. Alus teki ensimm\xc3\xa4isen matkansa seuraavana p\xc3\xa4iv\xc3\xa4n\xc3\xa4. Se vaurioitui 1. kes\xc3\xa4kuuta ilmahy\xc3\xb6kk\xc3\xa4yksess\xc3\xa4, mink\xc3\xa4 vuoksi se jouduttiin siirt\xc3\xa4m\xc3\xa4\xc3\xa4n pois operaatiosta. Alus siirrettiin 2. kes\xc3\xa4kuuta korjattavaksi Chathamiin._NEWLINE_HMS Harvester osallistui 10. kes\xc3\xa4kuuta 51. Yl\xc3\xa4maan divisioonan evakuointiin Saint-Valery-en-Cauxista. Seuraavana p\xc3\xa4iv\xc3\xa4n\xc3\xa4 alus evakuoi joukkoja Le Havresta operaatio Cycless\xc3\xa4. Se m\xc3\xa4\xc3\xa4r\xc3\xa4ttiin 19. kes\xc3\xa4kuuta evakuoimaan joukkoja Saint-Jean-de-Luzista ja Bayonnesta Biskajanlahdelta. Operaation aikana se my\xc3\xb6s suojasi joukkojenkuljetusalus SS Andora Staria, joka kuljetti puolalaisia joukkoja Liverpooliin._NEWLINE_HMS Harvester m\xc3\xa4\xc3\xa4r\xc3\xa4ttiin 25. kes\xc3\xa4kuuta l\xc3\xa4ntiselle reitille (engl. Western Approaches Command) saattueteht\xc3\xa4viin, jolloin sen kotisatamana oli Liverpool. Aluksen ensimm\xc3\xa4isen\xc3\xa4 teht\xc3\xa4v\xc3\xa4n\xc3\xa4 oli suojata yhdess\xc3\xa4 HMS Highlanderin, HMS Volunteerin ja HMS Whirlwindin kanssa saattuetta WS1, jossa olivat joukkojenkuljetusalukset RMS Aquitania, RMS Mauretania ja RMS Queen Mary, matka Clydest\xc3\xa4 luoteisen reitin (engl. North West Approaches) alueelle. Alus erkani 30. kes\xc3\xa4kuuta saattueesta palaten Clydeen._NEWLINE_HMS Harvester liittyi 5. elokuuta saattueeseen WS2 yhdess\xc3\xa4 HMS Havelockin, HMS Highlanderin ja HMS Hurricanen kanssa. Alukset erkanivat 7. elokuuta saattueesta, mink\xc3\xa4 j\xc3\xa4lkeen ne palasivat Liverpooliin. HMS Harvester pelasti 28. elokuuta Saksan laivaston sukellusvene U-46:n torpedoiman aseistetun kauppalaivan HMS Dunvegan Castlen (engl. Armed Merchant Cruiser) eloonj\xc3\xa4\xc3\xa4neet ja se laski seuraavana p\xc3\xa4iv\xc3\xa4n\xc3\xa4 pelastetut maihin Greenockissa._NEWLINE_HMS Harvester siirrettiin 8. syyskuuta Portsmouthin alaisuuteen maihinnousun varalta. Alus tulitti 14. syyskuuta Cherbourgia yhdess\xc3\xa4 HMS Highlanderin, HMS Beaglen ja HMS Bulldogin kanssa. Alus palasi syys-lokakuun vaihteessa saattueiden suojaamiseen._NEWLINE_HMS Harvester liittyi 3. lokakuuta saattueeseen WS3 sen l\xc3\xa4htiess\xc3\xa4 Liverpoolista yhdess\xc3\xa4 HMS Havelockin, HMS Highlanderin, HMS Hurricanne, HMS Versatilen, HMS Viscountin ja HMS Witheringtonin kanssa. Alus erkani saattueesta 5. lokakuuta, mink\xc3\xa4 j\xc3\xa4lkeen se palasi Liverpooliin. Alus m\xc3\xa4\xc3\xa4r\xc3\xa4ttiin 7. lokakuuta etsim\xc3\xa4\xc3\xa4n torpedoitua tankkeria SS British Generalia, mutta se joutui palaamaan satamaan polttoainepulan vuoksi. Alus upotti 30. lokakuuta syvyyspommein ja tykkitulella yhdess\xc3\xa4 HMS Highlanderin kanssa Saksan laivaston sukellusveneen U-32 (55\xc2\xb037\xe2\x80\xb2N, 12\xc2\xb020\xe2\x80\xb2W ). H\xc3\xa4vitt\xc3\xa4j\xc3\xa4t pelastivat sukellusveneest\xc3\xa4 33 eloonj\xc3\xa4\xc3\xa4nytt\xc3\xa4._NEWLINE_HMS Harvester liittyi 1. marraskuuta Liverpoolissa yhdess\xc3\xa4 HMS Hurricanen kanssa saattueeseen WS4, josta se erkani 4. marraskuuta liitty\xc3\xa4kseen Clydeen matkaavaan saattueeseen SC9. Alus suojasi 7. marraskuuta saattuetta HX64 yhdess\xc3\xa4 Kanadan laivaston h\xc3\xa4vitt\xc3\xa4j\xc3\xa4n HMCS Ottawan kanssa. Suojatessaan saattuetta h\xc3\xa4vitt\xc3\xa4j\xc3\xa4t upottivat Italian laivaston sukellusveneen Faa Di Brunon._NEWLINE_HMS Harvester liittyi 19. joulukuuta Clydess\xc3\xa4 saattueeseen WS5A yhdess\xc3\xa4 HMS Highlanderin ja HMS Vesperin kanssa. Suojaus erkani 21. joulukuuta saattueesta, mink\xc3\xa4 j\xc3\xa4lkeen ne palasivat Clydeen.\n_START_SECTION_\n1941\n_START_PARAGRAPH_\nHMS Harvester oli 8. tammikuuta 1941 sukellusveneentorjuntateht\xc3\xa4viss\xc3\xa4 suojaamassa Molfre Bayhin ankkuroituja aluksia yhdess\xc3\xa4 HMS Highlanderin ja HMS Wellingtonin kanssa. Ankkuroidut alukset muodostivat saattueen WS5B, johon alus liittyi 12. tammikuuta yhdess\xc3\xa4 usean muun h\xc3\xa4vitt\xc3\xa4j\xc3\xa4n kanssa. Alus erkani 16. tammikuuta saattueesta palaten Clydeen._NEWLINE_HMS Harvester pelasti 3. helmikuuta 121 eloonj\xc3\xa4\xc3\xa4nytt\xc3\xa4 uponneelta HMS Crispinilt\xc3\xa4. Alus suojasi 7. helmikuuta saattuetta SC20, mink\xc3\xa4 aikani se pelasti mereen laskeutuneen Kuninkaallisten ilmavoimien Whitley pommittajan miehist\xc3\xb6n. Alus siirrettiin 18. maaliskuuta huoltoon Vickers Armstrongin telakalle Barrowissa._NEWLINE_HMS Harvester m\xc3\xa4\xc3\xa4r\xc3\xa4ttiin huhtikuussa liittym\xc3\xa4\xc3\xa4n Force H:hon Gibraltarilla palvelukseen palatessaan. Alus liittyi 26. huhtikuuta saattueeseen WS8A yhdess\xc3\xa4 HMS Havelockin ja HMS Hesperuksen kanssa. H\xc3\xa4vitt\xc3\xa4j\xc3\xa4t erkanivat 2. toukokuuta saattueesta suojatakseen operaatio Tiikerin viitt\xc3\xa4 rahtialusta Gibraltarille._NEWLINE_HMS Harvester liittyi 4. toukokuuta Force H:hon. Alus liittyi 6. toukokuuta operaatio Tiikerin saattueen suojaksi. Alus liittyi 19. toukokuuta HMS Havelockiin, HMS Wrestleriin ja HMS Fearlessiin suojatakseen lentotukialuksia HMS Ark Roylia ja HMS Furiousia sek\xc3\xa4 risteilij\xc3\xa4 HMS Londonia toimitettaessa lentokonet\xc3\xa4ydennyst\xc3\xa4 Maltalle operaatio Splicess\xc3\xa4._NEWLINE_HMS Harvester siirrettiin kes\xc3\xa4kuussa Newfoundlandin saattajavoimiin, mink\xc3\xa4 vuoksi sen tuli purjehtia St. Johniin. Aluksen siirron syyn\xc3\xa4 oli ilmatorjunta-aseistuksen heikkous operoitaessa voimakkaan ilmauhan alaisella l\xc3\xa4ntisell\xc3\xa4 V\xc3\xa4limerell\xc3\xa4. Alus aloitti hein\xc3\xa4kuussa palveluksensa St. Johnsissa._NEWLINE_HMS Harvester suojasi 8. elokuuta Winston Churchilli\xc3\xa4 kuljettavaa taistelulaiva HMS Prince of Walesia yhdess\xc3\xa4 HMS Havelockin ja HMS Hesperuksen kanssa. Alus turvasi aseistetun kauppalaivan AMC Cantonin matkan Greenockiin sen vaurioiduttua torpedo-osumasta._NEWLINE_HMS Harvester siirrettiin joulukuussa suojaamaan kotimaan ja Gibraltarin v\xc3\xa4lisi\xc3\xa4 saattueita. Alus upotti 7. joulukuuta Gibraltarin l\xc3\xa4nsipuolella (35\xc2\xb051\xe2\x80\xb2N, 07\xc2\xb045\xe2\x80\xb2W ) syvyyspommein sukellusvene U-208:n yhdess\xc3\xa4 HMS Hesperuksen kanssa._NEWLINE_HMS Hesperus, HMS Lightning ja HMS Highlander suojasivat 13. joulukuuta Winston Churchillia Arkadia kokoukseen Yhdysvaltoihin kuljettanutta taistelulaiva HMS Duke of Yorkia. Huonon s\xc3\xa4\xc3\xa4n vuoksi h\xc3\xa4vitt\xc3\xa4j\xc3\xa4suoja joutui palaamaan satamaan.\n_START_SECTION_\n1942\n_START_PARAGRAPH_\nHMS Hesperus siirrettiin 30. tammikuuta 1942 Dundeessa telakalle, jossa sille asennettiin muun muassa merivalvontatutka tyyppi\xc3\xa4 271. Alus m\xc3\xa4\xc3\xa4r\xc3\xa4ttiin Saattajaryhm\xc3\xa4 B3:n johtoalukseksi palvelukseen palattaessa. Alus liittyi ryhm\xc3\xa4\xc3\xa4ns\xc3\xa4 toukokuun alussa._NEWLINE_HMS Hesperus, ORP Garland, korvetit HMS Mignonette, HMS Narcissus ja HMS Lobelia sek\xc3\xa4 Vapaan Ranskan laivaston korvetti Renoncule m\xc3\xa4\xc3\xa4r\xc3\xa4ttiin 5. toukokuuta suojaamaan saattuetta HX188. Alus liittyi seuraavana p\xc3\xa4iv\xc3\xa4n\xc3\xa4 ryhm\xc3\xa4ns\xc3\xa4 kanssa saattueeseen, josta ne erkanivat 14. toukokuuta._NEWLINE_HMS Hesperus suojasi ryhm\xc3\xa4ns\xc3\xa4 kanssa seuraavien kuukausien aikana useita saattueita. Ryhm\xc3\xa4 liittyi 10. joulukuuta saattueeseen HX218, joka joutui 13. joulukuuta sukellusveneosasto Buffelin hy\xc3\xb6kk\xc3\xa4yksen kohteeksi. Ryhm\xc3\xa4 erkani 20. joulukuuta saattueesta sen saavuttua Liverpooliin. HMS Hesperus siirrettiin 23. joulukuuta Liverpoolissa telakalle.\n_START_SECTION_\n1943\n_START_PARAGRAPH_\nHMS Hesperus palasi helmikuussa palvelukseen ja se liittyi 11. helmikuuta 1943 Saattajaryhm\xc3\xa4 B3:een, joka oli suojaamassa saattuetta SC117. Saattue joutui 21. tammikuuta sukellusveneryhm\xc3\xa4 Burgrafin hy\xc3\xb6kk\xc3\xa4yksen kohteeksi. Alus pelasti kahden uponneen aluksen miehist\xc3\xb6j\xc3\xa4._NEWLINE_HMS Hesperus siirrettiin maaliskuun alussa St. Johnissa telakalle s\xc3\xa4\xc3\xa4n aiheuttamien vahinkojen korjaamiseksi. Alus liittyi 6. maaliskuuta ryhmineen saattueeseen HX228. Saksan meriliikenteenseuranta-asemat paikallistivat 9. maaliskuuta saattueen ja ne ohjasivat sukellusveneet saattueen kimppuun. Saattue joutui 10. maaliskuuta sukellusveneryhm\xc3\xa4 Neulandin hy\xc3\xb6kk\xc3\xa4yksen kohteeksi._NEWLINE_HMS Harvester havaitsi 11. maaliskuuta sukellusvene U-444:n kaikuluotaimella, mink\xc3\xa4 j\xc3\xa4lkeen se hy\xc3\xb6kk\xc3\xa4si sen kimppuun syvyyspommein. Sukellusvene nousi pintaan pahoin vaurioituneena, jolloin HMS Harvester ajoi sen p\xc3\xa4\xc3\xa4lle. HMS Harvesterin propellinakseli katkesi pys\xc3\xa4ytt\xc3\xa4en aluksen, jolloin sukellusvene U-432 torpedoi sen. Alus katkesi kahtia ja sen upotessa menehtyi ryhm\xc3\xa4n komentaja A. A. Tait sek\xc3\xa4 145 miehist\xc3\xb6nj\xc3\xa4sent\xc3\xa4. Vapaan Ranskan laivaston korvetti FNFL L'Aconit pelasti muutaman pelastuneen."